b'\n_START_ARTICLE_\nRosenbr\xc3\xb6ijer\n_START_PARAGRAPH_\nBr\xc3\xb6ijer on Viipurin saksalainen kauppiassuku, jonka yksi sukuhaara on aateloitu nimell\xc3\xa4 Rosenbr\xc3\xb6ijer._NEWLINE_Suvun vanhin tunnettu suomalainen j\xc3\xa4sen Herman Br\xc3\xb6ijer saapui Viipuriin Lyypekist\xc3\xa4 vuonna 1588 ja toimi my\xc3\xb6hemmin Viipurin pormestarina. H\xc3\xa4nen poikansa, Inkerinmaan sotakomissari Antonius Br\xc3\xb6ijer aateloitiin vuonna 1647 ansioistaan Nevanlinnan kaupungin perustamisessa, ja introdusoitiin Ruotsin ritarihuoneeseen vuonna 1649 numerolla 404, nimell\xc3\xa4 Rosenbr\xc3\xb6ijer._NEWLINE_Antonius Br\xc3\xb6ijerin sukuhaara sammui nykyisen tiet\xc3\xa4myksen mukaan mieslinjalla h\xc3\xa4nen pojanpoikansa mukana jo vuonna 1681. Vuonna 1821 onnistuivat kuitenkin Antonius Br\xc3\xb6ijerin veljen, Herman Br\xc3\xb6ijerin j\xc3\xa4lkel\xc3\xa4iset, majurit Carl Christian Br\xc3\xb6ijer ja Adolf Johan Br\xc3\xb6ijer kirjautumaan Ruotsin ritarihuoneen matrikkeliin suvun vanhalla numerolla. Heid\xc3\xa4t naturalisoitiin Suomen aateliin vuonna 1823 ja introdusoitiin Suomen ritarihuoneeseen vuonna 1825 sukuna numero 187.'